b'\n_START_ARTICLE_\nEvanescentno polje\n_START_PARAGRAPH_\nEvanescentno polje je nihajo\xc4\x8de elektri\xc4\x8dno, magnetno ali katero drugo polje, katerega intenziteta v vsaj eni dimenziji brez absorpcije pojema eksponentno z oddaljenostjo od izvora polja._NEWLINE_Elektromagnetno evanscentno polje se lahko opi\xc5\xa1e z ravnimi valovi oblike , kjer ima valovni vektor k vsaj eno komponento imaginarno._NEWLINE_Za evanescentne valove je zna\xc4\x8dilno, da v smeri imaginarne komponente valovnega vektorja ne prena\xc5\xa1ajo energije. Pri elektromagnetnem valovanju je gostota energijskega toka elektromagnetnega polja podana s \xc4\x8dasovnim povpre\xc4\x8djem Poyntingovega vektorja. V primeru evanescentnega vala je torej povpre\xc4\x8dje Poyntingovega vektorja po eni periodi enako ni\xc4\x8d._NEWLINE_Evanescentna polja so re\xc5\xa1itve valovnih ena\xc4\x8db in se lahko na\xc4\x8deloma pojavljajo v kateremkoli fizikalnem pojavu, ki se ga lahko opi\xc5\xa1e z valovno ena\xc4\x8dbo. Tako se evanescentni valovi lahko pojavijo tudi v akustiki, kvantni mehaniki in drugje.\n_START_SECTION_\nPojavnost evanescentnega valovanja\n_START_PARAGRAPH_\nV fizikalnem smislu so evanescentna polja vsakdanji pojav. Definiciji in karakteristiki evanescentnih elektri\xc4\x8dnih oziroma magnetnih polj ustrezajo vsa oscilirajo\xc4\x8da polja okoli elektronskih naprav, ki jih povzro\xc4\x8dajo oscilirajo\xc4\x8di elektri\xc4\x8dni naboji oziroma izmeni\xc4\x8dni tokovi. Ne glede na to, raba termina evanescentno polje v teh primerih ni obi\xc4\x8dajna. Termin se navadno uporablja v primerih, ko imamo sicer opravka s \xc5\xa1irjenjem valovanja, re\xc5\xa1itve, ki jih dobimo v posebnih primerih, pa nimajo zna\xc4\x8daja valovanja. Zaradi tega se pogosto govori o evanescentnem valovanju, \xc4\x8deprav je dejstvo, da evanescentno polje v smeri pojemanja nima energijskega toka, neskladno z zna\xc4\x8dajem valovanja. Naravo evanescentnih polj oziroma valovanj je mogo\xc4\x8de dobro razumeti z obravnavno popolnega odboja svetlobe na meji dveh sredstev z razli\xc4\x8dnima lomnima koli\xc4\x8dnikoma._NEWLINE_Podobno kot v primeru svetlobe evanescentna polja opisujejo fizikalne pojave tudi pri popolnem odboju zvo\xc4\x8dnega valovanja. Brez evanescentnega polja bi imelo pri popolnem odboju zvoka vektorsko polje gradienta tlaka na vpadni ravnini obmo\xc4\x8dje nezveznosti, kar pa v naravi ni mogo\xc4\x8de._NEWLINE_Podobno velja v kvantni mehaniki pri obravnavi odboja valovnega paketa od potencialne stopnice._NEWLINE_Evanescentna polja se pojavljajo v bli\xc5\xbenjem polju okoli radijskih anten. Antene v bli\xc5\xbenje polje oddajajo elektromagnetno valovanje, pri \xc4\x8demer se del energije tega valovanja absorbira nazaj v anteno, ostanek pa \xc5\xa1iri v okolico v obliki elekromagnetnega sevanja._NEWLINE_Evanescentno polje ima tudi uporabno vrednost. Z njim je mogo\xc4\x8de na delce delovati s sevalnim tlakom in jih tako ujeti v opti\xc4\x8dne pasti. Majhne delce je mogo\xc4\x8de na podoben na\xc4\x8din ohladiti na zelo nizke temperature. Evanescentno polje se uporablja tudi za osvetljevanje biolo\xc5\xa1kih celic, proteinov ali DNK molekul pri mikroskopiji.\n_START_SECTION_\nFrustriran popolni odboj\n_START_PARAGRAPH_\nPri evanescentnem polju je v obi\xc4\x8dajnih primerih vzdol\xc5\xbe smeri, v kateri amplituda polja eksponentno pojema, velikost energijskega toka enaka ni\xc4\x8d. Evanescentno polje pa se lahko pretvori v elektromagnetno valovanje, \xc4\x8de se sklopi s snovjo (sklapljanje evanescentnih valov). To se lahko zgodi, \xc4\x8de v primeru popolnega odboja v opti\xc4\x8dno redkej\xc5\xa1e sredstvo blizu vpadne ravnine vstavimo prvo sredstvo z ve\xc4\x8djim lomnim koli\xc4\x8dnikom. \xc4\x8ce je re\xc5\xbea med opti\xc4\x8dno gostej\xc5\xa1ima sredstvoma dovolj tanka, bo pri\xc5\xa1lo do frustriranega popolnega odboja. Velikost amplitude prepu\xc5\xa1\xc4\x8denega elektromagnetnega valovanja je odvisna od dol\xc5\xbeine re\xc5\xbee. Tanj\xc5\xa1a kot je re\xc5\xbea, ve\xc4\x8d bo prepu\xc5\xa1\xc4\x8denega svetlobnega toka. V limiti, ko gre dol\xc5\xbeina re\xc5\xbee proti ni\xc4\x8d, sredstvo postane homogeno in do odboja ne pride._NEWLINE_Kvantna mehanika podobno obravnava pojav tuneliranja, pri katerem delec, ki ga opi\xc5\xa1emo z valovnim paketom, preide potencialno bariero. Valovna funkcija delca v obmo\xc4\x8dju bariere je do neke mere podobna evanescentnemu polju v elektromagnetizmu.'